**Vállalati IT képességek hőtérképe: t**

**Az üzleti változások és az IT iparág fejlődése miatt felbecsülhetetlen tudássá vált annak ismerete, milyen állapotban van egy vállalati IT ökoszisztéma. Csak teljesítménynövelésre szorul vagy már káros folyamatokat kell megelőzni? Esetleg szükség lehet funkcionális változásra? Egyáltalán, hogy áll a versenytársakhoz képest? A Deloitte szakértői ennek jártak utána.**

Akár hosszú évek óta vezeti a szervezetet, akár frissen vált felelőssé érte, egy IT vezető számára rendkívül hasznos tudni a helyes válaszokat ezekre a kérdésekre. Egy pillanatfelvétel rögzítése az IT képességekről akkor válik számtalanszor megismételhető, hatékony feladattá, ha egyedi megközelítést alkalmazunk: a döntéshozóknak ebben az esetben nem az értékeléssel végződő due diligence, vagy mélyelemzéssel járó IT stratégia felülvizsgálat/készítés folyamatára van szüksége, hanem ad-hoc gyorsértékelésre, a kiemelt képességek gyenge pontjainak kitapintására, a legkockázatosabb, leginkább fejlesztendő területek gyors és hatékony kimutatására.

*„A gyorselemzés kiváltó oka sok minden lehet, akár az olyan általános események, mint a vezetőváltás, üzleti igények változása, vagy az ismétlődő panaszok. Ilyenkor nem szükséges mély és teljeskörű vizsgálatot végezni, elég a fájdalmasabb pontokkal szembesülni, és ezek gyógyítására fókuszálni.”* - mondta Török Tamás, a Deloitte Magyarország architekt-menedzsere.

A stratégiaalkotás és átvilágítás területén lévő tapasztalatok alapján az IT képességek gyorsfelmérésére öt területet vizsgálva érdemes alkalmazni hőtérképet:

* Üzlet és IT együttműködése
* IT módszertanok
* Szervezet és vezetés
* IT költségvetés
* Vállalati architektúra

Ezen területek önmagában való vizsgálata még nem teszi az elemzést objektívvé, ezért a Deloitte saját benchmarking módszert használ a százalékos értékek meghatározására. Az összevetésre használt referenciamodell olyan iparági modell, amely a méret, valamint az IT intenzitási és komplexitási aránymutató képzésével normalizálásra kerül, ezáltal a képzett referenciamodell és a felmérés alatt álló vállalat összehasonlíthatóvá válik. A referenciamodell természetesen nem minden dimenzióban képes az összehasonlításra, ezért a modell mellett egyéb, mérettől és komplexitástól független piaci benchmarkokat, valamint generikus dimenziók mentén iparági gyakorlatokat is be kell vonni a vizsgálatba.

*„Az összehasonlítási módszertan és a magasszintű kiértékelés legalkalmasabb formája a szupersúlyozott hőtérkép. Ez a referenciamodell egyéb modellek és iparági legjobb gyakorlatoktól való eltérést teszi könnyen kiértékelhetővé. A hőtérkép százalékos megfelelés mellett színezi az öt vizsgált területet, azon belül pedig néhány főcsoportot. A riport a menedzsment számára is fogyasztható formában hívja fel a figyelmet a legforróbb, legégetőbb elemekre.”* – mondta Török Tamás.

A riport azokkal a projektjavaslatokkal zárul, amik elsősorban javíthatják a jelenlegi állapotot. Egy ilyen gyorsdiagnózis néhány hét alatt minimális erőforrásigénnyel előállítható. Előnye, hogy a változások azonnal tervezhetők. Egy ilyen módon elvégzett szakértői elemzés segítségével valódi tudás nyerhető arról, mennyire ismerjük valóban szervezetünk legfontosabb IT képességeit.